ועדת הכנסת, כנסת 18, פרוטוקול מספר 98, 2010-06-22 13:45

יריב לוין: שלום, אני פותח את ישיבת ועדת הכנסת.

יריב לוין: על סדר היום ערעור של חבר הכנסת אדרי על החלטת יו"ר הכנסת והסגנים שלא לאשר דחיפות הצעה לסדר היום.

יריב לוין: בבקשה, חבר הכנסת אדרי.

יעקב אדרי: תודה.

יעקב אדרי: אדוני היושב ראש, נדיר מאוד שאני מגיע אליך אבל אני חושב שהנושא מאוד חשוב - ציון ארבע שנים לשבי של גלעד שליט.

יעקב אדרי: אני חושב שזה חשוב לכולנו וטוב שהכנסת תקדיש לזה שעה-שעתיים לדיון, ואני מבקש שתהיה תמיכה בעניין הזה.

יריב לוין: בכל מקרה מדובר בהצעה לסדר-היום.

יריב לוין: חבר הכנסת מילר, בבקשה.

אלכס מילר: ראשית, אני חושב שאתה צודק בכך שהנושא חשוב.

אלכס מילר: אם אנחנו מדברים על נושא ציון היום, אני יודע שהייתה בכנסת שדולה מאוד גדולה בנושא של גלעד שליט, הייתה ועדה משודרת.

אלכס מילר: כידוע לך, אנחנו מדברים כרגע על הצעה דחופה, שמסגרתה שלוש דקות.

אלכס מילר: אתה מדבר על דיון של שעה-שעתיים, לדעתי זה צריך להיות במסגרת אחרת.

אלכס מילר: אנחנו, בנשיאות, ביום רביעי הקרוב, חוץ משאישרנו את ההצעות הדחופות לסדר-היום – חמש או שש הצעות שהגישו חברי כנסת בנושאים מסוימים - מדובר גם על יום לא רגיל, יום עם 40 חתימות.

אלכס מילר: זה יום שהולך להיות ארוך מאוד.

אלכס מילר: זאת אומרת, לדעתי אנחנו מדברי על שעה מאוד מאוחרת שבה הנושא הזה יעלה על סדר היום.

אלכס מילר: מכיוון שאתה מדבר על דיון של שעה-שעתיים, אני מציע לחשוב על מסגרת אחרת.

יעקב אדרי: איזו מסגרת יש?

יעקב אדרי: או הצעה רגילה או הצעה דחופה.

אלכס מילר: אני חושב שניתן לפנות בצורה מסודרת ליושב ראש הכנסת ולבקש ממנו לערוך דיון כדיון מיוחד, ואז תקבל אפשרות שגם ח"כים אחרים יוכלו לשאת דברים בנושא הזה.

יעקב אדרי: האם זו יכולה להיות פניה של ועדת הכנסת - אם אני מקבל את ההצעה שלך ויריב יצטרף?

אלכס מילר: אני פשוט מנסה למצוא דרך להגיע למצב שאנחנו מעלים את הנושא הזה על סדר-היום בצורה מסודרת.

יעקב אדרי: אני ממשיך לשיטתך.

יעקב אדרי: נגיד שאחרי שדוחים את הערעור ועדת הכנסת פונה ליושב ראש הכנסת ומבקשת לקיים דיון.

אלכס מילר: לדעתי זה צריך להיעשות בצורה מסודרת בוועדת הכנסת, כאשר חבריה נמצאים.

אלכס מילר: אני לא חבר ועדת הכנסת והיושב ראש לבד - - -

יעקב אדרי: אני חושב שהנושא חשוב.

יריב לוין: קודם כול, לא אחרוג מסמכותי ולא אקבל החלטות לפנות לנשיאות.

יריב לוין: הסמכות שיש לי היא לאשר את ההצעה כמו שהיא, לא אשיא הצעות לנשיאות הכנסת.

יריב לוין: יותר מזה, באופן עקרוני אני בדעה שאנחנו לא צריכים להתערב בהחלטות האלה, אלא במקרים באמת חריגים.

יריב לוין: מצד שני, אני מוכרח לומר לך חבר הכנסת מילר שלו היה יושב כאן מישהו שהיה פחות מקפיד בכללים של הגינות מאשר חבר הכנסת אדרי, הוא היה מקווה שהערעור שלו יידחה או אפילו לא היה מגיש ערעור אלא היה מיד יוצא עם איזושהי הודעה לתקשורת שהכנסת מסרבת לדון בדבר הזה.

יריב לוין: חבר הכנסת אדרי לא כזה, והוא רוצה לקיים דיון אמיתי בסוגיה.

יריב לוין: גם אם העניין נדון בכל מיני מסגרות, כשבא חבר כנסת ומבקש להגיש הצעה לדון - לא סתם, אלא בעיתוי של ארבע שנים, כאשר מתקיימת אותה צעדה וכאשר הנושא מעסיק ומטריד כל בית בישראל - לא נראה לי נכון שלא נאפשר לו את הדבר הזה.

יריב לוין: לכן הייתי רוצה לבקש ממך - כי הסיטואציה כאן פשוטה; מאחר שחבר הכנסת אדרי איננו יכול להצביע בעניין של עצמו, אז ההצעה, בהתנגדותך, תידחה.

אלכס מילר: אני לא הולך להצביע מסיבה מאוד פשוטה, משום שאני לא חבר ועדה.

יריב לוין: לא הייתי רוצה לקבל כאן החלטה שמבטלת את עמדת הנשיאות.

יריב לוין: הייתי מעדיף שזה ייעשה מתוך איזושהי הסכמה שלך נוכח המצב שנוצר כאן.

אלכס מילר: אני הרי לא התייחסתי למה שדיברנו בנשיאות.

אלכס מילר: התייחסתי למה שהציג חבר הכנסת אדרי, כאשר הוא הציג את המטרה שהוא להשיג בדיון.

אלכס מילר: אני חושב שהדיון הוא כל כך חשוב, שאם היינו מוצאים דרך לעשות את זה בצורה הרבה יותר רחבה, שכל חבר כנסת יוכל להשתתף זה עדיף.

אלכס מילר: אני פשוט חושב שנפספס.

יעקב אדרי: אני חושש שבסוף לא יהיה לא אני ולא מה שאתה מציע.

אלכס מילר: אני יכול להציע לך, אדוני היושב ראש, אם אנחנו לא יכולים לעשות פה דבר שיכול לקדם את הנושא במסגרת שהיה רוצה חבר הכנסת אדרי – אם נאשר את הנושא הזה, הייתי מציע לחבר הכנסת אדרי לפנות ליושב ראש הכנסת, כאשר יש את הנושא הזה לדיון, ולבדוק אפשרות לעשות את זה בצורה יותר רחבה.

יעקב אדרי: פניתי ודחיתם את זה בנשיאות.

אלכס מילר: העניין הוא שפנית בבקשה להצעה דחופה, שזו מסגרת של שלוש דקות.

אלכס מילר: אין שום דרך להרחיב את זה.

יעקב אדרי: והצעה רגילה?

אלכס מילר: בהצעה רגילה אתה מקבל עשר דקות.

יעקב אדרי: זה חשוב, עשר דקות זה גם טוב.

אלכס מילר: אבל זה עדיין לא שעה-שעתיים שרצית.

יעקב אדרי: אז לא שעה-שעתיים.

יעקב אדרי: עשר דקות זה גם טוב.

אלכס מילר: אבל אנחנו לא יכולים לאשר פה הצעה רגילה לסדר-היום.

אלכס מילר: זה בא על חשבון סיעתך.

יריב לוין: חבר הכנסת אדרי, אני אומר לך שלא אצביע נגד הערעור, כי אני לא חושב שוועדת הכנסת יכולה לקבל החלטה שהיא לא רוצה לדון בנושא של גלעד שליט.

אלכס מילר: אם זה יעלה בשעה 8:00-7:00 בערב - - -

יריב לוין: כן, לא חשוב.

יעקב אדרי: בסדר.

יעקב אדרי: זה מבטיח שאשאר פה עד 7:00 בערב.

אלכס מילר: לא באתי להביע פה איזושהי עמדה כנגד הנושא.

אלכס מילר: המדיניות בנשיאות היא שיש כמות הצעות מוגבלת שאנחנו יכולים לאשר.

יעקב אדרי: זה בדיוק המקרה שצריך להכיר בו כחריג.

אלכס מילר: אתה יודע שאת הנושא הזה מגישים כמעט כל שבוע.

יעקב אדרי: אני מדבר על השבוע.

יריב לוין: אני חושב שהשבוע הזה איננו - - -

אלכס מילר: מבחינתי, מה שתחליטו תחליטו.

אלכס מילר: אבל במקומך הייתי פונה ליושב ראש במקביל ובודק אפשרות להעלות את זה בצורה יותר רחבה.

יריב לוין: חבר הכנסת מילר, אז אני יכול לומר שעל דעתך ובהסכמך, נוכח הנסיבות החריגות, אתם מסכימים - לפנים משורת הדין וכל ביטוי דומה - לאשר את העניין הזה?

יריב לוין: כדי שלא נעמוד במצב שהכנסת לא דנה - - -

אלכס מילר: אדוני היושב ראש, אני מייצג פה את עמדת הנשיאות.

אלכס מילר: אני לא יכול להגיד שעמדת הנשיאות היא לתמוך או לא לתמוך.

יריב לוין: אני מדבר על עמדתך האישית, לא כעמדת הנשיאות.

אלכס מילר: העמדה האישית שלי – אין לי שום בעיה.

אלכס מילר: אתה מעלה את הנושא בוועדה, מצביעים וממשיכים הלאה.

אלכס מילר: אין פה שום בעיה.

רוברט טיבייב: מה ההתנגדות?

יעקב אדרי: הוא לא התנגד, הוא רק הציע מתכונת אחרת.

יריב לוין: רבותיי, אני שוב אומר שזה בדיוק המקרה שבו אני לא רואה איך ועדת הכנסת יכולה להחליט שהיא לא דנה בעניין, חרף העובדה שאני בהחלט ער למה שאומר חבר הכנסת מילר, שאולי דווקא מפאת חשיבות הנושא לא בטוח שזו המסגרת הנכונה לדון בו.

יריב לוין: אבל כל עוד חבר הכנסת אדרי מעלה את העניין ומבקש שהנושא הזה יידון, אני לא חושב שאנחנו יכולים למנוע את זה, ולכן הייתי מציע שבנסיבות האלה נקבל את הערעור.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: הצבעה בעד קבלת הערעור – 2 נגד – אין נמנעים – 1 הערעור נתקבל.

יריב לוין: שניים בעד, נמנע אחד.

יריב לוין: הערעור התקבל.

יריב לוין: תודה רבה.

יריב לוין: 2.

יריב לוין: קביעת ועדה לדיון בהצעת חוק שירות ביטחון (הוראת שעה) (הצבת יוצאי צבא בשירות בתי הסוהר) (תיקון מס'4), התש"ע-2010 (מ/506)

יריב לוין: אני עובר לנושא השני על סדר היום: הצעת חוק שירות ביטחון (הוראת שעה) (הצבת יוצאי צבא בשירות בתי הסוהר) (תיקון מס' 4), התש"ע-2010.

יריב לוין: נשמעו הצעות להעביר את ההצעה לוועדת החוץ והביטחון או לוועדת הפנים והגנת הסביבה.

יריב לוין: יו"ר ועדת החוץ והביטחון מבקש להעביר אליו את הצעת החוק משום שהחקיקה הראשית ואישור הוראות השעה נדונו בוועדת החוץ והביטחון.

יריב לוין: יו"ר ועדת הפנים סבור גם הוא שההצעה שייכת לוועדת החוץ והביטחון.

יריב לוין: לפיכך, אני מציע שנחליט שההצעה תידון בוועדת החוץ והביטחון.

יריב לוין: מי בעד העברת הנושא לוועדת החוץ והביטחון?

יריב לוין: מי נגד?

יריב לוין: הצבעה בעד – פה אחד נגד – אין נמנעים – אין ההצעה להעביר את הנושא לוועדת החוץ והביטחון אושרה.

יריב לוין: אושר פה אחד, תודה רבה.

יריב לוין: 3.

יריב לוין: הצעת חוק הבחירות לכנסת (תיקון – הצבעת חברי ועדת קלפי), התש"ע-2010 (פ/2110/18) – הכנה לקריאה ראשונה

יריב לוין: אני עובר לנושא השלישי על סדר היום: הצעת חוק הבחירות לכנסת (תיקון – הצבעת חברי ועדת קלפי), התש"ע-2010, של חברי הכנסת דליה איציק, יריב לוין וזאב אלקין, הכנה לקריאה ראשונה.

יריב לוין: בהמשך לכתב המינוי שנתתי לסהר, בתור החבר ה-18 בוועדה, ביקשתי שהוא יציג בקצרה את הצעת החוק.

סהר פינטו: הצעת החוק מבקשת לאפשר לחברי ועדת קלפי, אותם נציגים של המפלגות שיושבים – בדרך כלל שלושה – בכל קלפי, להצביע באותה קלפי שבה הם מכהנים.

סהר פינטו: היום הם לא יכולים, אלא במקרים מיוחדים שאושרו על-ידי יושב ראש ועדת הבחירות המרכזית, להצביע בקלפי שלהם.

סהר פינטו: הם נדרשים להגיע לקלפי שבאזור מגוריהם.

סהר פינטו: לא פעם הקלפי מרוחקת.

סהר פינטו: נתתי דוגמה לאבא של אשתי, שגר במגדל העמק, אין לו רכב ובבחירות האחרונות הוא ישב בקלפי בקרית טבעון יום שלם, מבוקר עד ערב.

סהר פינטו: הוא נמצא בדילמה שהוא מוותר על זכותו הדמוקרטית להצביע - הוא יושב בוועדת קלפי, שומר על טוהר הבחירות, הוא חלק מהמערכת אבל הוא לא מצביע - או שהוא נוטש את הקלפי.

יעקב אדרי: איך תהיה ההצבעה?

יעקב אדרי: במעטפה כפולה?

סהר פינטו: בדיוק כמו מזכיר הקלפי.

סהר פינטו: ממילא בכל קלפי מזכיר הקלפי כבר מצביע במעטפה כפולה.

סהר פינטו: כלומר, עצם הפרוצדורה והניוד של המעטפה הכפולה זו מערכת שכבר קיימת.

סהר פינטו: יש מספר סייגים שוועדת הבחירות המרכזית העלתה, ושאנחנו ערים ומכירים אותם גם מתוקף תפקידנו.

יריב לוין: לאור מה שקראתי כאן, אין שום ספק שהרעיון לפתוח את זה ברמה הזאת, שכל דכפין ייתי, יישב חמש דקות בקלפי ויצביע לא בא בחשבון.

יריב לוין: אנחנו מסכימים, אין צורך להסביר את המשמעויות של זה.

יריב לוין: זה לא סביר.

יעקב אדרי: זה צריך להיות הקבוע והמחליף שלו?

סהר פינטו: הם העלו הסתייגות, שלא יקרה מצב שיהיו עשרה חילופים.

יריב לוין: אני אומר חד-משמעית שלא סביר העניין.

אורלי עדס: אין יכולת מטעמי - - -

יריב לוין: אין ויכוח.

אורלי עדס: יש ארבעה טפסים מלכתחילה שניתן להחליף במהלך היום.

אורלי עדס: המשמעות היא שניתן להחליף ארבעה אנשים על מקום אחד.

אורלי עדס: אנחנו מניחים שבבוא הזמן, כשייחשפו יותר לאפשרות הזו, אז כמות המעטפות - - -

יריב לוין: זה לא בבוא הזמן, זה יהיה בבחירות הקרובות.

יריב לוין: זו תהיה השיטה.

יריב לוין: אפשר לחסוך את ההסבר הזה, כי העניין הזה ברור לגמרי ואין ויכוח.

יריב לוין: מצד שני, בעיר שלי, במודיעין, ניהלתי מערכות בחירות של הליכוד כמעט מאז שהעיר קיימת, כ-15 שנה, יחד עם העוזרת שלי, לילך, שהיא תמיד ממונה על הנושא של הקלפיות.

יריב לוין: אני יכול לומר לכם שאצלנו אין קשישים להסיע, האנשים היחידים שאנחנו מסיעים זה יושבי הקלפי, שתמיד נזכרים ב-6:00 בערב שהם לא הצביעו.

יריב לוין: עכשיו מה תעשה?

יריב לוין: תוותר על הקול שלו או תוציא אותו מהקלפי ותביא אותו?

יריב לוין: ואתה מתחיל באופרציה.

יריב לוין: יש בכל זאת רצון לעודד את ההצבעה, להקל על האנשים האלה שלוקחים חלק בתהליך הזה.

יריב לוין: יש הרבה מאוד מקומות שבהם אנשים יושבים יום שלם.

יריב לוין: יש בעיה של ניוד אנשים.

יריב לוין: למשל, מפלגות שמבקשות לשלוח נציגים שיפקחו על קלפיות במגזר הערבי.

יריב לוין: במצבים האלה אנשים נמצאים שם יום שלם.

יריב לוין: על רקע כל הדברים האלה, אשמח אם תוכלו לעזור לנו להתכנס לשביל ביניים שאתו אפשר יהיה להגיע לתוצאה סבירה.

אורלי עדס: יש לנו כמה הצעות, אבל לפני כן יש לי תוספת קטנה לגבי ההערכה של שעות העבודה של מבצע ספירת הקולות.

אורלי עדס: זה נתון שלא היה לי אתמול, קיבלתי אותו הבוקר.

אורלי עדס: המשמעות היא שבתוצאות הסופיות – לא הרשמיות, שנמסרות שמונה ימים לאחר מכן - יהיה עיכוב, בהנחה שיהיו 40,000 מעטפות נוספות.

אורלי עדס: אם נמשיך בשיטות הקיימות, יהיה עיכוב של בערך חמש שעות נוספות עד שפרסום התוצאות.

יריב לוין: השאלה היא נגיע ל-40,000.

יריב לוין: אנחנו לא מדברים על 40,000, אני לא רואה איך הגענו למספר הזה.

יעקב אדרי: יש הרבה חברי ועדה שהם תושבי המקום ויצביעו במקום.

אורלי עדס: החישוב הוא כזה: מדובר על 9,500 קלפיות כפול שלושה חברים בכל קלפי.

אורלי עדס: סהר הסב את תשומת לבי לעניין שיש בערך אלף ומשהו קלפיות של מוגבלים בניידות, שממילא כנראה מצביעים בה גם חברים.

אורלי עדס: אז נניח שיהיו 8,500 וזה גם קצת יגדל.

אורלי עדס: בהנחה שיהיה חילוף אחד לפחות בחלק מבעלי התפקידים, אנחנו מניחים שזה יהיה מינימום 40,000.

יריב לוין: אבל לא כולם 100% יצביעו שם.

יריב לוין: אני, למשל, לוקח את הילדים ביום של הבחירות.

יריב לוין: אני מביא אותם לקלפי להראות להם איך מצביעים.

יריב לוין: אני לא חושב שהמספרים יהיו כאלה גדולים.

יריב לוין: אנחנו יודעים את זה, תפעלנו את זה ביומיום כל כך הרבה פעמים.

אורלי עדס: אם אין מנוס, ואני מבינה שאין - - -

יריב לוין: אנחנו לא רוצים שתעשו את זה כי אין מנוס, אנחנו רוצים שתעשו את זה כי אתם רוצים שתהיה הצבעה.

יריב לוין: גם לכם יש אינטרס שיצביעו יותר אנשים.

יריב לוין: יש לזה גם פלוסים.

אורלי עדס: ודאי.

אורלי עדס: אבל יש מקום להגביל את זה ולא לאפשר ניצור.

אורלי עדס: אני מזכירה לכם את הדברים של השופטת בייניש, וציינתי את זה, שהיא התייחסה לסוגיה הזו של פריצת כלל הריתוק.

אורלי עדס: הכלל כבר הופך לבלתי רלוונטי עם כל קבוצות החריגים, והיא קראה לזה "חריגים בני חריגים" כפותחים כל פעם קבוצה חדשה של אוכלוסייה.

אורלי עדס: האפשרויות שאנחנו חשבנו עליהן הן לאפשר את ההצבעה בקלפי למי שמכהן לפחות שמונה שעות ברציפות במהלך היום.

אורלי עדס: בנוסף, אפשר לקבוע שלא יהיו חילופים למעלה מפעם אחת במהלך היום, ואז המשמעות היא שצריך לתקן את תקנות הבחירות כי יש הוראות אחרות לגבי כתבי המינוי.

סהר פינטו: זה הצעות חלופיות, אם אני מבין נכון.

סהר פינטו: אין צורך בשניהם.

יריב לוין: לא הייתי מציע להגביל את החילופים.

אורלי עדס: האפשרות הנוספת מתקשרת למה שאתה הצגת, וזה לאפשר את זה רק למי שמכהן בתפקיד כחבר ועדת קלפי מחוץ ליישוב בו הוא מתגורר והוא רשום בו.

אורלי עדס: אחרת אין סיבה אמיתית.

אורלי עדס: זה כמו הסיבה שסהר נתן, שאם אתה גר בקריית טבעון וממלא תפקיד בתל אביב, אז יש בזה - - -

סהר פינטו: מצד שני, אם אתה גר בפסגת זאב וצריך להיות בגילה יום שלם, אתה נמצא בערך באותה סיטואציה.

יריב לוין: ואז איך זה ייעשה?

יריב לוין: זה יירשם בפרוטוקול?

אורלי עדס: יהיה רישום בפרוטוקול, אני מניחה שמשנים גם את כתב המינוי.

אורלי עדס: אני מודעת לזה שזה עשוי ליצור לחץ על המזכירים.

אורלי עדס: אבל אני חושבת שאפשר יהיה לעשות את זה.

יריב לוין: זה יעודד דיוק ברישום הפרוטוקול.

אורלי עדס: ניצור איזשהו מנגנון, אני מניחה.

ארבל אסטרחן: מבחינת הרקע, בשנת 2005 הוצע תיקון דומה לחוק על-ידי קבוצה גדולה של חברי כנסת.

ארבל אסטרחן: הם הציעו אז שמי שישב יום שלם – הגדירו את זה לא פחות מתשע שעות – בקלפי, כחבר ועדת קלפי, יוכל להצביע, בדומה לתיקון שעשו כמה שנים לפני כן לגבי המזכיר.

ארבל אסטרחן: ועדת החוקה דנה אז בהצעה ובסופו של דבר החליטה, בגלל החשש מהקשיים של ועדת הבחירות לבצע את הספירה של המעטפות הכפולות – דיברו אז גם כן על כמות של כ-40,000 – והחשש שזה יעכב את פרסום התוצאות, הם החליטו ללכת על מנגנון אחר.

ארבל אסטרחן: מה שנקבע בסופו של דבר - שזה מה שקיים היום בחוק - אומר שיו"ר ועדת הבחירות, בהתייעצות עם הסגנים, יכול לקבוע שחבר ועדת קלפי יצביע בקלפי שבה הוא משמש חבר אם נוכח שקיימות נסיבות מיוחדות הקשורות למילוי תפקידו, שבשלהן נבצר ממנו להצביע בקלפי באזור מגוריו.

אורלי עדס: עשינו שימוש בבחירות האחרונות ו-55 יישובים הצביעו בהם חברי ועדות.

יריב לוין: אבל ברור לך שזאת פרוצדורה.

יריב לוין: כבר יותר קל לנסוע אפילו עד קריית טבעון מאשר לעבור אותה.

ארבל אסטרחן: האפשרות קיימת, אבל רק בנסיבות מיוחדות שקשורות במילוי התפקיד.

ארבל אסטרחן: בעיקר דיברו על נושא של יישובי פריפריה, יישובים ביטחוניים, שיש קושי להגיע באמצע היום ולהחליף.

ארבל אסטרחן: אבל נדון בדיוק העניין הזה, עלו השיקולים השונים וזאת התוצאה שאליה הגיעו.

יריב לוין: אני לא יודע מה עמד אז לנגד עיניהם, אבל אני יכול לומר לכם שבעניין הזה ההצעה חוצת מפלגות.

יריב לוין: כולנו למודי ניסיון של ניהול בחירות ויודעים כמה זה מקשה ורוצים לנסות לעודד הצבעה.

יריב לוין: בסופו של דבר, הפרצה האמיתית נמצאת דווקא בקלפיות של המוגבלים בניידות, ששם נוצר מן מצב אבסורדי, שכל מה שאתה צריך כדי להצביע איפה שאתה רוצה זה רק להיות מוכן לרמות.

אורלי עדס: זה בגלל שאתה לא יכול לשאול אפילו מה הבעיה.

יריב לוין: לו דעתי הייתה נשמעת, יכול להיות ששם היה צריך לייצר איזשהו מנגנון אחר, של אישור או משהו אחר, שהיה מאפשר לתחום את הפרצה העצומה הזו.

יריב לוין: אבל נדמה לי שהשינוי הזה – כל מי שעוסק בנושא הזה ביומיום יודע שהדבר הזה יהיה הקלה משמעותית והוא גם נכון.

יריב לוין: בסך הכול הוא נכון גם מבחינת ההצבעה וגם מבחינת היכולת לבוא לאנשים שנוטלים חלק בבחירות ויושבים בקלפיות – אמנם מקבלים איזשהו תשלום - ובכל זאת אתה אומר להם: לא תקופח זכותך להצביע בגלל העובדה שאתה ממלא התפקיד הזה.

יריב לוין: נדמה לי, מתוך הניסיון – ונדמה לי שיעקב, שיש לו עוד יותר ניסיון מאשר לי, לא חולק עליי - המספרים לא יהיו כאלה נוראים.

יריב לוין: אנשים, מטבע הדברים, לא אוהבים להצביע במעטפה כפולה.

יריב לוין: הם תמיד בחשד שאולי מישהו יידע.

יריב לוין: לא עלינו, חלק מיושבי הקלפיות מטעם המפלגות לא תמיד מצביעים למפלגה שבשמה הם יושבים.

סהר פינטו: ממילא היום לא מעט מהם מצביעים בקלפיות למוגבלי ניידות, כך שהתחזית היא פחות קודרת.

יריב לוין: כן.

יריב לוין: אני כבר אומר שאם יתברר שקרס העניין בגלל זה אז זה בטח יתוקן.

יריב לוין: אבל אני לא חושב.

יריב לוין: אם נלך על הקונספט של שמונה שעות, שמונע את זה שזה יהפוך - - -

אורלי עדס: ב-2013 נדע איך זה עובד.

יריב לוין: הנושא של שמונה שעות מקובל?

אורלי עדס: הקלפי עובדת מ-7:00 בבוקר עד 10:00 בלילה.

ארבל אסטרחן: אמרנו שמי שלא עובד המון שעות – שילך להצביע בקלפי שלו.

אורלי עדס: מי שעובד פחות משמונה שעות – אין היגיון, כי יש לו את כל היום.

יריב לוין: אולי נעשה את זה שבע שעות, כדי שתהיה אפשרות לשתי משמרות.

יריב לוין: יושבי הקלפיות של הערב בדרך כלל מתחילים יותר מאוחר משום שהם נגררים מעבר ל-10:00 בלילה עם סגירת הקלפי וכל תהליך הספירה .

יריב לוין: לכן המספרים מרמים, כי שעות ההצבעה פחותות משעות ישיבת הקלפי בפועל, וכולנו יודעים שאת משמרת הערב אנחנו משבצים תמיד יותר מאוחר מנקודת החצי כי הם יושבים לספור.

יריב לוין: לכן, אם את לוקחת לפי מפתח של שעות הצבעה לא תגיעי - - - דווקא יושבי הערב, ששם זה יותר חשוב, לא ישבו שמונה שעות כי הם צריכים לשבת לתוך הספירה.

יריב לוין: הם תמיד מתחילים יותר מאוחר.

אורלי עדס: אם הוא בא אחר הצהרים יש לו את כל הבוקר.

יריב לוין: נכון, רק הם לא עושים את זה.

יריב לוין: אני אומר לכם מה קורה הלכה למעשה.

יריב לוין: ואז אנחנו מתחילים להסיע אותם ולסובב אותם.

יריב לוין: זה מה שקורה בפועל.

ארבל אסטרחן: באותה מידה הוא יכול לא להצביע ולבקש שתסיע אותו גם אם הוא לא עובד.

ארבל אסטרחן: מי שלא רוצה להצביע לא מצביע.

יריב לוין: לא, לא.

יריב לוין: מה הוא יגיד לי?

יריב לוין: יגיד לי: לא הצבעתי?

יריב לוין: אגיד לו: תצביע אצלך בקלפי, מה אתה רוצה ממני?

יריב לוין: לא אסיע אותו למקום אחר כשהוא יכול להצביע אצלו.

יריב לוין: אפשר לעבוד עלינו, אבל לא בכזאת קלות.

יריב לוין: אני חושב שהסיכום הסביר הוא שבע שעות רצופות, בשעות שבהן פועלת הקלפי, שעות ההצבעה.

יריב לוין: ככה זה לא יותר משניים.

אורלי עדס: לפי הסעיף שאומר שלא יכולים להתחלף יותר משניים.

אורלי עדס: זה מתייתר.

יעקב אדרי: יש קלפיות שנסגרות גם ב-8:00, ביישובים קטנים.

יעקב אדרי: כמה שעות הצבעה יש שם, אם מתחילים ב-7:00 בבוקר?

יעקב אדרי: זה 11 שעות.

יריב לוין: ברוב רובם של המקומות האלה ממילא האתר הוא אתר יחיד והם יכולים להצביע באותו מקום.

יריב לוין: צריך רק לעבור חדר.

יריב לוין: זה יחסית פשוט.

ארבל אסטרחן: זו פריצה משמעותית של עיקרון.

יריב לוין: אני מציע שנלך למהלך של שבע שעות, אם זה מקובל עליכם.

ארבל אסטרחן: שבע שעות ברציפות, בשעות שבהן פתוחה הקלפי, יוכלו חברי הוועדה להצביע בקלפי שבה הם רשומים.

ארבל אסטרחן: אם הוא ישב בשתי קלפיות פחות משבע שעות – אין לו מה לעשות.

יעקב אדרי: אני רוצה להפנות את תשומת ליבכם לכך שיש הרבה מקומות שבהם יש כמה קלפיות באותו מתחם.

יעקב אדרי: מה קורה אם הוא עובר מקלפי לקלפי באותו מתחם, באותו מקום?

יריב לוין: רק בקלפי שבה הוא נמצא.

יריב לוין: לא ניתן משחקים.

אורלי עדס: רק באותה קלפי.

אורלי עדס: גם אין סיבה אמיתית, וגם לא ניתן יהיה לבדוק את הפרוטוקול.

ארבל אסטרחן: צריך להבהיר שזה חל על שלושת חברי הוועדה – יו"ר, סגן וחבר - ולא חל על המשקיפים.

ארבל אסטרחן: מה שאומר כבר היום סעיף 16יט לחוק, שאותו לא משנים:

ארבל אסטרחן: הוא מצביע במעטפה כפולה שעליה מציינת הוועדה את שמו, מספר זהותו ומענו.

ארבל אסטרחן: מי שמציין את זה היא ועדת הקלפי, למעט אותו חבר שמצביע.

ארבל אסטרחן: הוא שם את זה בתיבת הקלפי לעיני חברי הוועדה הנותרים.

ארבל אסטרחן: הספירה נעשית כמו שנעשית הספירה של המעטפות הכפולות של המזכיר.

אורלי עדס: סוג נוסף של מעטפה.

ארבל אסטרחן: המזכיר צריך לזהות אותו, כמו כל בוחר.

יריב לוין: מי בעד ההצעה?

יריב לוין: הצבעה בעד – פה אחד נגד – אין נמנעים – אין ההצעה התקבלה פה אחד.

יריב לוין: ההצעה התקבלה פה אחד, אין מתנגדים ואין נמנעים.

יריב לוין: ההצעה אושרה להבאה לקריאה ראשונה במליאה.

יריב לוין: תודה רבה, הישיבה נעולה.